ՀՀ վարչապետը ներկայացրեց նաև համահարթ համակարգի ամենակարևոր թերությունը, որը կարող է արժանանալ քննադատության: «Համահարթ համակարգից առաջին հերթին օգտվում են բարձր աշխատավարձ ստացողները՝ նրանք, ովքեր 200 հազար դրամից բարձր աշխատավարձ են ստանում: Սա թերություն է, բայց կա նաև առավելություն: Ի վերջո` այս տարբերակով մեր հաշվարկներով մոտավորապես 38.5 միլիարդ հավելյալ դրամ կուտակվում է քաղաքացիների մոտ, ովքեր համեմատաբար բարձր աշխատավարձ են ստանում: Նրանք պիտի այդ գումարները պիտի ծախսեն, այդ գումարը պիտի մտնի տնտեսության մեջ կամ դառնա բանկային ավանդ, որի պարագայում բանկային տոկոսադրույքները որոշակիորեն կարող են իջնել, և, օրինակ, գյուղացիները կարող են ավելի էժան վարկեր վերցնել և իրենց տնտեսության հոգսերը հոգալ: Այս համակարգի պարագայում մինչև 150 հազար դրամ աշխատավարձ ստացող քաղաքացիների համար հարկային բեռի փոփոխություն տեղի չի ունենում: Խոսքն այն մարդկանց մասին է, ովքեր համեմատաբար սոցիալապես ավելի խոցելի վիճակում են գտնվում, իսկ նոմինալ այսքան աշխատավարձ ստացող մարդկանց թիվը բավականին մեծ է՝ մոտավորապես 360 հազար: Սակայն այստեղ ես երկու դիտարկում եմ ցանկանում անել: Մեր կանխավարկածն այն է, որ ահա այս 100 հազար և 150 հազար աշխատավարձ ստացողների մի ինչ-որ մասը իրականում ավելի շատ աշխատավարձ է ստանում, սակայն խճճված հարկային համակարգի պատճառով մի մասը ստվերային է ստանում: Հիմա, եթե մենք համահարթ կանոն սահմանենք, սա խթան կլինի, որ այդ աշխատավարձերը ստվերից հոսեն դեպի լույս: Այս պարագայում այն գործատուն, ով իր աշխատողի համար ձևակերպել է 100 հազար դրամ, սակայն իրականում վճարում է 200 հազար դրամ, նոր համակարգի պարագայում նա ստիպված կլինի ամբողջ աշխատավարձը վճարել լիարժեք սպիտակ ձևով, և մենք կարող ենք ունենալ լիարժեք տեղեկատվություն, թե ով մեր երկրում որքան աշխատավարձ է ստանում»,- ընդգծեց նա: